Denemarke wil óók Covid-19-regulasies skrapMagnus Heunicke, Denemarke se minister van gesondheid. (Foto: Nils Meilvang / Ritzau Scanpix / AFP) Denemarke beplan om sy Covid-19-beperkings op 1 Februarie op te hef, ondanks ’n rekordgetal infeksies. Die ministerie van gesondheid meen die land se hoë inentingsyfer is voldoende om die ligter en minder ernstige Omikron-variant te beveg. Sou ŉ parlementêre kommissie Woensdag die regering se voorstel goedkeur, sal Denemarke die eerste land in die Europese Unie word om beperkings te midde van die Omikron-vlaag te laat vaar. Brittanje het reeds meeste van sy regulasies opgehef. Van Donderdag af sal die enigste vereiste wees dat mense wat positief vir die virus toets, hulle steeds moet isoleer. Denemarke, met ŉ bevolking van meer as 5,8 miljoen, het Dinsdag 46 000 nuwe infeksies aangeteken. Owerhede glo egter dat hulle die pandemie nou onder beheer het. “Vanaf 1 Februarie wil ek graag hê dat Covid-19 nie langer as ŉ gevaarlike siekte vir die samelewing gekategoriseer moet word nie,” het Magnus Heunicke, Denemarke se minister van gesondheid, in ŉ brief aan wetgewers geskryf. Dit sal onder meer beteken dat inwoners van die land nie meer ŉ entstofpas of masker hoef te dra nie. Daar sal ook nie meer Covid-19-verwante beperkings op die bedryfsure van kroeë en restaurante wees nie. Enkele grensmaatreëls sal egter steeds vir die volgende vier weke geld, insluitend Covid-19-toetse en/of kwarantynregulasies. Die Skandinawiese land het voorheen alle beperkings op 10 September opgehef, voordat die gebruik van ’n Covid-19-pas aan die begin van November weer ingestel is en later ook nuwe beperkings. In Swede het owerhede aangekondig dat die huidige beperkings vir ten minste nog twee weke van toepassing sal wees. Lena Hallengren, Sweedse minister van gesondheid, het egter op ’n perskonferensie gesê dat die “meerderheid van beperkings” op 9 Februarie verwyder kan word indien “die situasie gestabiliseer het.”